
	5. Tanulmány


Az igaz ember áldásai

Január 24., szombat délután

Az Úr dicsőségre és szentségre hívta el népét; ezek a tulajdonságok nyilvánulnak meg mindazok életében, akik őszinte összeköttetésben élnek vele. Ha pedig részeseivé lettek a mennyei adománynak, „törekedjenek a tökéletességre” (Zsid 6:1), mint akiket „Isten őriz hit által” (1Pt 1:5). A Mindenható gyönyörűsége, ha jellemtulajdonságait gyermekeinek adhatja. Szeretné látni, ahogy elérik a legmagasabb életszintet. Ha hitben megragadják Krisztus erejét, ha ígéretei megvalósításáért könyörögnek, ha sajátjukként igénylik, ha úgy esdik és sürgetik a Szentlélek kiárasztását, hogy az Atya meg nem tagadhatja, akkor tökéletessé lesznek őbenne.

Ha a hívő már elfogadta hitben az evangéliumot, tűzzön jelleméhez erényt, s így tisztítsa meg szívét; készítse elő lelkét Isten ismeretére. Ez az ismeret az alapja minden igaz fejlődésnek és őszinte szolgálatnak. Ez az egyetlen biztos védelem a kísértések ellen; egyedül ez teszi jellemében hasonlóvá az embert Alkotójához. Az Úr és Fiának, Jézus Krisztusnak ismerete által kapja a hívő mindazt, „ami az életre és a kegyességre hasznos”. Egyetlen ajándékot sem utasítanak vissza attól, aki őszintén szeretné megszerezni Isten igazságát. – Az apostolok története, 530–531. old.

Az teszi igazán sikeressé az életet, ha lelkiismeretesen odafigyelünk mindarra, amit a világ „apró dolgoknak” nevez. A jótékonyság és önmegtagadás apró cselekedetei, egyszerű segítő szavak kiejtése, az apró bűnöktől való tartózkodás – ez az igazi kereszténység. A mindennapi áldások hálával történő elismerése, a naponkénti lehetőségek bölcs kihasználása és a kapott talentumok szorgos ápolása – ezt várja el tőlünk Isten. 

Akik hűséggel végzik apró feladataikat, nagyobb felelősségek vállalására készülnek fel. A mindennapokban szelíd és előzékeny ember, aki hosszútűrő a családban, s akinek állandó célja boldoggá tenni családját, elsőként tagadja meg magát, és kész áldozatot hozni, amikor erre szólítja fel Isten. – Krisztushoz hasonlóan, 309. old.

Január 25., vasárnap  (  Az igazság az ember teljes lényére vonatkozik
Akik szeretik Urukat, nem adhatnak szállást a gyűlöletnek vagy irigységnek. Mikor az örök szeretet mennyei elve tölti be a szívet, kiárad másokra is, nem csupán azért, mert előnyökhöz juthatnak ez által, hanem mert a szeretet a cselekedetek mozgatórugója, s mivel az alakítja jellemüket, kormányozza ösztöneiket, uralkodik szenvedélyeiken, csillapítja az ellenségeskedést, magasztossá és nemessé teszi szeretetüket. Ez a szeretet nem csak azért fejlődik ki, hogy csupán magunkat és mieinket foglalja magába, hanem széles, mint a világ, magas, mint a menny, és összhangban áll a munkálkodó angyalok szeretetével. Ha ezt a szeretetet ápoljuk a lelkünkben, megédesíti egész életünket, nemes légkört áraszt maga körül mindenfelé. Ha ez él bennünk, csakis boldogok lehetünk, akár ránk mosolyog a szerencse, akár mellőz minket. Ha teljes szívvel szeretjük Istent, szeretni fogjuk a gyermekeit is. Ez a szeretet a Szentlélek. A mennyei életszentség kölcsönöz valódi nemességet és méltóságot a léleknek, ez olvasztja egybe életünket Mesterünkével. Nem számít, hány jó vonásunk van, bármennyire tiszteletreméltónak és kifinomultnak is tartjuk magunkat, ha lelkünket nem keresztelte meg az Isten és egymás iránti szeretet égi kegyessége, hiányzik belőlünk az igazi jóság, akkor mi alkalmatlanok vagyunk a mennyre, ahol minden csupa szeretet és egyetértés. – Bizonyságtételek, 4. kötet, 223–224. old. 

Amint az Úr kitöltötte az isteni adományát, a Szentlélek hatalmát a tanítványokra, úgy árasztja ki ma is azokra, akik azt helyes módon keresik. Kizárólag ez a hatalom tehet bölccsé az üdvösségre, készíthet föl a mennyei udvarokra. Krisztus olyan áldásban akar részesíteni bennünket, mely szentté tesz. Így szól: „Azért mondom, hogy örömöm legyen tibennetek, és a ti örömötök teljes legyen.” (Jn 15:11) A Szentlélekben való örvendezés életet, egészséget adó öröm. Lelkében való részesítéssel az Úr magát adja nekünk; isteni áldások forrásává teszi magát, hogy egészséget és életet kínáljon fel a világnak. 

Amikor Isten oly bőkezűen ruházza rátok ajándékait, ne feledjétek, hogy azért adja, hogy megsokszorozva térítsétek vissza az adományozóhoz. Vigyetek fényt, örömöt, békét mások életébe. Minden nap szükségünk van az alázat fegyelmére, hogy készen álljunk befogadni a menny ajándékait. Nem fölhalmozni, nem megfosztani Isten gyermekeit az áldástól, hanem hogy teljes gazdag tökéletességében továbbadjuk másoknak. Mikor lesz nagyobb szükségünk befogadó szívre, mely mintegy fájón vágyik továbbadni, amiben részesült? 

Őszinteség és hit jellemezze imáitokat. Az Úr kész mindent megtenni értünk, „feljebb, hogynem mint kérjük vagy elgondoljuk” (Eféz 3:20). Hit szóljon ajkatokról. Hittel imádkozzatok. Ne szóljatok hitetlenül. Nem engedhetjük meg magunknak, hogy Sátán észrevegye, hogy módjában áll megszomorítani az életünket. Imádkozzatok hittel. El ne mulasszátok összhangba hozni könyörgéseitekkel életeteket, hogy elnyerhessétek a kért áldásokat. Ne hagyjátok meggyengülni hiteteket, mert az elnyert áldás a hittel arányos. „Legyen néktek a ti hitetek szerint.” (Mt 9:29) „Amit könyörgésetekben kértek, mindazt meg is kapjátok.” (Mt 21:22) Imádkozzatok, higgyetek, örvendezzetek. Énekeljetek dicséretet Istennek, hisz meghallgatja imáitokat. Fogjátok szaván az Urat. „Hű az, aki ígéretet tett.” (Zsid 10:23) Egyetlen őszinte, buzgó kérés sem vész kárba. Az út nyitva, a folyam ömlik. Gyógyító ereje van; az élet, egészség és üdvösség üdítő áramlatait önti. – Bizonyságtételek, 7. kötet, 273–274. old.

Január 26., hétfő  (  Az igaz ember szája
Csodálatos erő rejlik a hallgatásban. Ha türelmetlen szavakat intéznek hozzád, ne viszonozd. A haragvóra ostorként hat a feleselés, emiatt dühöngésig felkorbácsolja az indulatait. A hallgatás azonban lefegyverzi a haragot. A keresztény zabolázza meg nyelvét és határozza el szilárdan, hogy tartózkodni fog a haragos és türelmetlen szavaktól. A féken tartott nyelv a türelem legdiadalmasabb próbatétele.

Senki sem uralkodhat saját erejével indulatain. Az önuralmat csak Jézus által szerezhetjük meg. Az Ő ereje által vagyunk képesek gondolatainkat és szavainkat Isten akarata alá rendelni. Krisztus vallása alárendeli az indulatokat a józan észnek, és megfegyelmezi a nyelvet. A heves indulat lecsillapodik, és a szív megtelik türelemmel és jósággal. – Üzenet az ifjúságnak, 135. old.

Szűnjetek meg mások hibáira gondolni. Őrizzétek meg Istennek szentelt nyelveteket. Kerüljétek az olyan beszédet, amellyel csökkenthetitek mások befolyását, mivel a kritizáló szavak megtűrésével éppúgy meggyalázzátok Isten szent nevét, mintha esküt tennétek...

Különösen fontos őrizkednünk attól, hogy ajkunkat ne Sátánnak szenteljük oda. A nyelvet, amelyet Isten adott, az Ő dicsőítésére kaptuk. Ellenkező esetben mi magunk állunk művének útjába ezen a földön, s minden bizonnyal utolérnek a menny ítéletei. – Hetednapi Adventista Biblia-kommentár, 5. kötet, 1093. old.

Ha meghívjuk Krisztust, hogy maradjon bennünk, keresztények leszünk otthon, de házunkon kívül is. A keresztény kedves szavakat szól rokonaihoz és akikkel társalog. Kedves, előzékeny, szeretetteljes, megértő, és neveli saját magát, hogy egykor majd együtt lakozhasson a mennyei családdal. Ha a királyi család tagja, azt az országot fogja képviselni, amely felé halad. Szelíden szól gyermekeihez, mivel tudja, hogy ők is az Úr örökösei, a mennyei udvarok tagjai. Isten gyermekei körében nincs helye a durva lelkületnek. 

Némelyek azzal kérkednek, hogy őszinték, közvetlenek, durvák, és mindezt őszinteségnek, szókimondásnak nevezik, ez azonban helytelen megnevezés, mivel itt magas szintű önzésről van szó. 

Krisztus mindig nyugodt és méltóságteljes, s akik együtt munkálkodnak vele, munkájukban felhasználják a kegyelem olaját. Szavaik és tetteik vigasztalást hintenek. 

Megbocsátás és együttérzés révén kell megtanítanunk a lelkünket, hogy irgalmas, szelíd és gyöngéd legyen. Ha félreteszünk minden hiúságot, meggondolatlan beszédet, tréfát és gúnyolódást, még nem kell rideggé, meg nem értővé és elszigeteltté válnunk. Isten Lelke nyugodjon meg rajtad, mígnem olyanná válsz, mint Isten kertjének illatos virága. Tovább kell beszélned a világosságról, Jézusról, a feddhetetlenség Napjáról, mígnem átváltozol dicsőségből dicsőségbe, jellemből jellembe, hatalomból hatalomba haladva előre, és egyre inkább visszatükrözöd az Üdvözítő drága képmásást. 

Krisztus mindig kész megosztani gazdagságait, ezért nekünk tőle származó igazgyöngyöket kell gyűjtenünk, hogy amikor beszélünk, ezek az igazgyöngyök áradjanak ajkunkról. – My Life Today, 196. old. 

Január 27., kedd  (  Az igaz ember reménysége
Istennek megvannak a hűséges tanúi, akik által bizonyságot tett annak érdekében, hogy helyreállítsa és megerősítse népét a szent hitben. Hű őrszemei figyelmeztetik az egyházat a hamis tanításokra, amelyek megronthatják a hitet, zavart és vitákat kelthetnek a gyülekezetben. Az Úr minden korszakban vigyázókat rendelt, hogy elvhű bizonyságot tegyenek az akkori nemzedéknek. Ezek a hűséges őrszemek továbbvitték a munkát, és bevésték az emberek elméjébe annak szükségességét, hogy mindent neki kell szentelniük, s amikor felszólították őket, hogy tegyék le a fegyvert, és hagyják abba a munkát, újabb kezeket rendelt a munka folytatására. Ezek az állhatatos lelkek alapították Isten földi egyházát, s Ő szövetséget kötött velük, egyesítette egyházát a mennyeivel. Angyalokat küldött, hogy itt szolgáljanak, s a halál kapui sem győzhették le népét. – Manuscript Releases, 2. kötet, 266. old.

Vajon Pál arra pazarolta értékes idejét, hogy elmesélje a súlyos visszaéléseket, amelyeknek áldozatul esett? Nem. Inkább elterelte magáról a figyelmet, és Jézus felé fordította. Nem saját boldogságáért élt, mégis boldog volt... „Felettébb való az én örömöm minden mi nyomorúságunk mellett.” (2Kor 7:4) Életének utolsó napjaiban, bár jól tudta, hogy vértanúhalál vár rá, elégedettséggel jelentette ki: „Ama nemes harcot megharcoltam, futásomat elvégeztem, a hitet megtartottam.” (2Tim 4:7) A múlhatatlan jövendőre szegezte tekintetét, ami tevékenysége alatt végig ihletést jelentett számára, és hite teljes bizonyosságával fűzte hozzá: „Végezetre eltétetett nékem az igazság koronája, melyet megád nékem az Úr ama napon, az igaz Bíró – és ez az ember, aki másokért élt, megfeledkezett önmagáról –, nemcsak nékem pedig, hanem mindazoknak is, akik vágyva várják az Ő megjelenését.” (2Tim 4:8) Micsoda hithős volt! 

Pál élő példája annak, hogy milyennek kell lennie egy igazi kereszténynek. Isten dicsőségére élt… „Mert nekem az élet Krisztus.” (Fil 1:21) – Our High Calling, 363. old.

„Menjetek be a szoros kapun. Mert tágas az a kapu, és széles az az út, amely a veszedelemre visz, és sokan vannak, akik azon járnak. Mert szoros az a kapu, és keskeny az az út, amely az életre visz, és kevesen vannak, akik megtalálják azt.” (Mt 7:13–14)

Ez két különálló út, és ellentétes irányban haladnak. Az egyik az örök halálra, a másik pedig az örök életre vezet. Egyik széles és sima, a másik pedig keskeny és göröngyös. Az utazók is különböznek jellemben, életvitelben, ruházatban és beszédben. A keskeny úton igyekvők arról a boldogságról beszélnek, amely az út végén vár rájuk... Akik nem öltözködnek a széles úton haladókhoz hasonlóan, nem beszélnek és nem is viselkednek úgy, mint ők. Hiszen ők egy példaképet kaptak. A fájdalmak Férfija és a betegség ismerője nyitotta meg előttük az utat, és már járt ezen az úton. Követői látják lábnyomait, és ez vigasztalja, bátorítja őket. Ő biztonságban haladt előttük, ezért járhatnak a lábnyomában. 

A széles úton mindenki saját magával, ruházatával és a gyönyörökkel foglalkozik. Nevetnek, és zajos összejöveteleket tartanak, egyáltalán nem gondolnak utazásuk végére, a biztos pusztulásra, amely rájuk vár. Minden elmúló nappal egyre közelebb kerülnek a halálhoz, mégis meggondolatlanul egyre gyorsabban és gyorsabban törnek előre... Csak akkor veszik észre, hogy semmire sem jutottak, amikor már túl késő. Árnyékokba kapaszkodtak, és elveszítették az örök életüket. – That I May Know Him, 303. old. 

Január 28., szerda  (  Az igaz ember igazsága
A világ elvész az igazság, a tiszta, elegyítetlen igazság hiányában. Krisztus az igazság. Szavai az igazságot képezik. 

Az ismeret Istentől jön, és az élet kenyerét jelenti. Az élet fájának leveleit jelenti, amelyek a népek gyógyítására adattak. A lelki élet áradata mélységesen megmozgatja a lelket, miközben az Üdvözítő szavait elhiszi és gyakorolja. Ezáltal válunk eggyé benne. A valamikor gyenge és halvány tapasztalatok megerősödnek. Számunkra az jelenti az örök életet, ha kezdettől fogva végig megőrizzük erős bizodalmunkat. 

Úgy kell fogadnunk a teljes igazságot, mint Jézus életét. Az igazság minden szennytől megtisztít, és Krisztus jelenlétére készíti fel lelkünket. A Megváltó képmása, a dicsőség reménysége rajzolódik ki bennünk. 

Minden nap részesülnünk kell az igazságból. Ezáltal elfogyasztjuk Krisztus szavait, amelyekről Ő azt mondta, hogy lélek és élet számunkra. Az igazság elfogadása minden befogadót Isten gyermekévé alakít, és a menny örökösévé tesz. 

A szívben rejlő igazság nem rideg, holt szó. [...] Az igazságban teljes öröm van. Nemesség van azon emberi eszköz életében, aki az igazság megújító befolyása alatt munkálkodik és él. Az igazság szent és mennyei. Sokkal erősebb és hatékonyabb minden más eszköznél, mely jellemünket a Fiú jelleméhez teszi hasonlóvá. Ha Jézus szeretete van a szívünkben, minden emberi lény szereteténél kívánatosabb. Ezt jelenti a kereszténység. Így foglalja el lényünk kápolnáját a tiszta, elegyítetlen igazság. Ez az Isten élete a lélekben. „Adok néktek új szívet, és új lelket adok belétek.” (Ezék 36:26) – Our High Calling, 208. old.

Van egy elvégzendő feladatom, és Krisztus kegyelme által el is végzem. Csak azokért aggódom, akik inkább hajlanak a hazugság elfogadására, mint az igazságra. Mit tehetnék értük? Mit tehetek, hogy megmentsem őket a hazugságtól, hogy már ne szeressék a hazugságot? Csak annyit, hogy bemutatom Jézust, a drága Megváltómat, a példaképemet. Ha szeretik Őt, megtisztulnak és bűntelenné, fedhetetlenné válnak. A hit és nem a kétely, hitetlenség légköre veszi őket körül. Beszélni fognak majd róla, a mennyről, a keresztény kötelességeiről, küzdelmeiről és arról, hogy milyen hatékony módon állhatnak ellen Sátán erőinek. Többé már nem csapnak le sasként arra, amit mások hibáinak tartanak. – This Day With God, 141. old.

Átláthatónak, világosnak kell lennie mindannak, amit a keresztények tesznek. Az igazság Istentől származik, a hamisság pedig számtalan formájával együtt az ördögtől. [...] Nem könnyű vagy egyszerű a pontos igazságot szólni. Mi csak olyan mértékben szólhatjuk az igazságot, amilyen mértékben azt ismerjük. De sajnos előítéleteink, felfogásunk, tökéletlen ismereteink, helytelen ítélőképességünk meggátol abban, hogy helyesen értelmezzük az élet eseményeit. Csak akkor szólhatjuk az igazságot, ha elménk folyamatosan annak vezetése alatt áll, aki maga az igazság. – Krisztushoz hasonlóan, 71. old.

Január 29., csütörtök  (  Az igaz ember jutalma
Minden ifjú elmélkedjen a tíz szűz példázatán. Az összesnek volt lámpása, más szóval rendelkeztek a vallás külső formájával, ám csak ötnek volt belső kegyessége. A másik öt nem rendelkezett a kegyelem olajával. Jézus életadó Lelke, a Szentlélek nem lakott a szívükben. A kegyelem olaja nélkül mi haszna volt a hitgyakorlatok lámpásának? Bármilyen magasztosak is legyenek ezek a gyakorlatok, bármilyen magas pozíciót is töltsön be a hitvalló ember, ha nem rendelkezik a kegyelem olajával, nincs mivel megtöltenie lámpását, nem terjesztheti a világosság tiszta és ragyogó fényét. – Isten fiai és leányai, 118. old. 

Semmit se engedjünk meg, ami távoltartaná Isten szolgáját az emberektől. Aki hívő, fáradozzék a bűnösért. Mindenki tartsa égve lámpását. Ha a mennyei olaj az aranycsöveken át lecsorog a lámpákba, ha kiszorítjuk önzésünket és hibáinkat az edényből, előkészítve az olaj befogadására, akkor a világosság eredményesen fénylik a bűnös útjára. Egyetlen ilyen lámpából több fény hull a helyes útról letértek ösvényére, mint egy egész fáklyásmenetből. – Bizonyságtételek, 6. kötet, 116. old. 

A megújult embernek élő kapcsolata van Krisztussal. Ahogyan a szőlővessző is a szőlőtőből szívja az életadó nedvet, ekként terem sok gyümölcsöt, úgy kapaszkodik az igazi hívő is az Üdvözítőbe, és életével a Lélek gyümölcseiről tesz bizonyságot. A szőlővessző eggyé válik a szőlőtővel. Még a vihar sem szakíthatja le onnan. A fagy sem teheti tönkre éltető tulajdonságait. Semmi nem választhatja el a szőlőtőtől. Élő szőlővessző, amely meghozza az élet gyümölcseit. Ilyen a keresztény is. Jóravaló szavak és tettek által Jézus jelleméről tesz bizonyságot. Ahogyan a szőlővessző is a tőből táplálkozik, úgy szívják a megtérő lelkek magukba a Fiú életadó lelkét. – The Upward Look, 182. old.

Jézus mondta: „Nélkülem semmit sem cselekedhettek.” (Jn 15:5) Krisztussal való kapcsolatunk az egyedüli módja a bűn legyőzésének. Ha benne élünk, ha hozzá ragaszkodunk, ha Ő tart fenn bennünket, és ha a mennytől nyerjük az életadó táplálékot, akkor Krisztushoz hasonlóan teremjük meg a gyümölcsöket. Életünk benne van, egyek vagyunk vele és az Atyával. A Megváltó neve dicsőül meg Isten hívő gyermekében – és ez a Biblia igazi vallása. – That I May Know Him, 318. old. 

Január 30., péntek  (  További tanulmányozásra
Krisztus példázatai: 312–313. old. 
Jézus élete: 309–310. old.
